

VLADA REPUBLIKE HRVATSKE

Zagreb, 18. veljače 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predlagatelj:** Ministarstvo prostornoga uređenja, graditeljstva i državne imovine

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog odluke o donošenju Programa mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

* PRIJEDLOG

Na temelju članka 11. stavka 3. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 102/20 i 10/21) i članka 21. stavka 2. Zakona o izmjenama i dopunama Zakona o obnovi zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 10/21), Vlada Republike Hrvatske je na sjednici održanoj \_\_\_\_\_\_\_\_\_\_ godine donijela

**O D L U K U**

**o donošenju** **Programa mjera obnove zgrada oštećenih potresom na području** **Grada Zagreba, Krapinsko-zagorske županije, Zagrebačke županije,** **Sisačko-moslavačke županije i Karlovačke županije**

I.

Donosi se Program mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije.

Program mjera iz stavka 1. ove točke sastavni je dio ove Odluke.

II.

Zadužuje se Ministarstvo prostornoga uređenja, graditeljstva i državne imovine da o donošenju ove Odluke izvijesti nositelje provedbe Programa iz točke I. stavka 1. ove Odluke.

III.

Postupci započeti po odredbama Prvog programa mjera obnove zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 119/20) dovršit će se po odredbama Programa iz točke I. ove Odluke ako je to povoljnije za stranku.

IV.

Danom stupanja na snagu ove Odluke prestaje važiti Odluka o donošenju Prvog programa mjera obnove zgrada oštećenih potresom na području Grada Zagreba, Krapinsko-zagorske županije i Zagrebačke županije i Prvi program mjera obnove zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 119/20).

V.

Ova Odluka stupa na snagu prvog dana od dana objave u Narodnim novinama.

KLASA:

URBROJ:

Zagreb,

Predsjednik
mr. sc. Andrej Plenković

**OBRAZLOŽENJE**

Nakon potresa koji je dana 22. ožujka 2020. godine pogodio područje Grada Zagreba, Krapinsko-zagorske županije i Zagrebačke županije, Hrvatski sabor donio je Zakon o obnovi zgrada oštećenih potresom na području Grada Zagreba, Zagrebačke županije i Krapinsko-zagorske županije („Narodne novine“, broj 102/20), a temeljem toga Zakona donesen je Prvi program mjera obnove zgrada oštećenih potresom na području Grada Zagreba, Krapinsko-zagorske županije i Zagrebačke županije („Narodne novine“, broj 119/20) kojim se utvrđuju način obnove i druge mjere i aktivnosti obnove odnosno uklanjanja oštećenih zgrada javne namjene, višestambenih zgrada, poslovnih zgrada, stambeno-poslovnih zgrada i obiteljskih kuća, na području Grada Zagreba, Zagrebačke županije i Krapinsko-zagorske županije.

S obzirom na katastrofalne štete koje su nakon potresa od 28. i 29. prosinca 2020. godine nastale na području Sisačko-moslavačke i Karlovačke županije, a osobito uzimajući u obzir činjenicu da je velik dio stanovništava na pogođenim područjima ostao bez domova, potrebno je bilo izmijeniti i dopuniti postojeći zakonski okvir kako bi se omogućilo provođenje postupaka obnove i stambenog zbrinjavanja i na području Sisačko-moslavačke i Karlovačke županije, kao i sanacija dodatnih šteta koje su potresi od 28. i 29. prosinca 2020. prouzročili na području Grada Zagreba, Krapinsko- zagorske županije i Zagrebačke županije te je stoga Hrvatski sabor donio je Zakon izmjenama i dopunama Zakona o obnovi zgrada oštećenih potresom na području Grada Zagreba, Zagrebačke županije i Krapinsko-zagorske županije („Narodne novine“, broj 10/21).

Predmetnim Zakonom proširena je primjena Zakona za područje Sisačko- moslavačke i Karlovačke županije, obuhvaćene su i štete nastale od potresa 28. i 29. prosinca 2020. na području Grada Zagreba, Krapinsko-zagorske županije, Zagrebačke županije, Sisačko- moslavačke i Karlovačke županije, propisan je način financiranja obnove na području Sisačko-moslavačke i Karlovačke županije, proširena je nadležnost Fondu za obnovu i na Sisačko-moslavačku županiju i Karlovačku županiju, propisana je nadležnost Središnjeg državnog ureda za obnovu i stambeno zbrinjavanje da provodi obnovu obiteljskih kuća, te uklanjanje i gradnju zamjenskih obiteljskih kuća za područja u kojima je proglašena katastrofa, propisan je dodatni model privremenog stambenog zbrinjavanja pomoću pokretnih, privremenih i montažnih objekata, uređen je djelotvorniji i brži način uklanjanja uništenih obiteljskih kuća i drugih uništenih zgrada čiji ostaci neposredno prijete sigurnosti ili zdravlju ljudi, svrsishodno je uređeno da će se pravila i mjere iz toga Zakona primijeniti i na sva područja koja bi kasnije bila pogođena potresom, a nisu izravno navedena kroz zakonske odredbe i sam naziv Zakona, te se nomotehnički dorađuje Zakon.

S obzirom na donošenje navedenog Zakona izmjenama i dopunama Zakona o obnovi zgrada oštećenih potresom na području Grada Zagreba, Zagrebačke županije i Krapinsko-zagorske županije („Narodne novine“, broj 10/21) bilo je potrebno s istim uskladiti Program mjera obnove zgrada oštećenih potresom na području Grada Zagreba, Krapinsko-zagorske županije i Zagrebačke županije te se stoga pristupilo donošenju novog Programa mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije.